Diari Oficial de la Generalitat Valenciana


Sumari del DOGV 7127, del 08-10-2013 (2013/9666)

RESOLUCIÓ d'1 d'octubre de 2013, del conseller d'Hisenda i Administració Pública, per la qual es convoca concurs per a la concessió dels guardons als millors projectes europeus de la Comunitat Valenciana 2013.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7127

Data del DOGV
:   08-10-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/9666


Data del document
:   01-10-2013

Organisme emissor
:   Conselleria d'Hisenda i Administració Pública

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Administració Pública
    * distinció honorífica

RESOLUCIÓ d'1 d'octubre de 2013, del conseller d'Hisenda i Administració Pública, per la qual es convoca concurs per a la concessió dels guardons als millors projectes europeus de la Comunitat Valenciana 2013. [2013/9666]  
En l'entorn econòmic actual, les regions, institucions i entitats necessiten dissenyar estratègies adequades que els permeten fer front a les amenaces externes així com aprofitar les oportunitats que el present els oferix. En suport a esta labor, la Generalitat continua apostant per la participació en els diversos programes europeus d'institucions de la Unió Europea com una sòlida alternativa per a la superació de l'actual crisi econòmica.  
La participació d'institucions i entitats valencianes en projectes europeus ha permés la creació de xarxes de cooperació i de transferència de coneixement en l'àmbit europeu augmentant la seua competitivitat i contribuint al desenrotllament de la Comunitat Valenciana.  
En el marc de les noves perspectives financeres 2014-2020 i l'estratègia de la Unió Europea per a la pròxima dècada, Europa 2020, esta participació en projectes europeus constituïx una sòlida base per a complir amb les prioritats europees, nacionals i regionals en matèria de medi ambient, investigació i desenrotllament i innovació i també en formació i ocupació, amb l'objectiu que la Comunitat Valenciana torne a la senda del creixement i l'ocupació i siga una regió pròspera i competitiva.  
  
Així mateix, les circumstàncies financeres que suporta la hisenda de la Generalitat comporten la necessitat de canviar els tradicionals premis que s'han anat atorgant des de l'any 2006, cap a la concessió d'un guardó que premia el reconeixement, sense que això comporte aportació econòmica.  
Després del Decret del Consell 119/2011, de 9 de setembre, pel qual s'aprova el Reglament Orgànic i Funcional de la Conselleria d'Hisenda i Administració Pública, s'assignen les competències de «Conéixer, difondre, planificar i controlar els fons estructurals de la UE» a la Direcció General de Projectes i Fons Europeus. Així mateix, entre les funcions enumerades del Servici del Fons Social Europeu i Cooperació Territorial Europea està la d'autorització, control i coordinació de projectes de la Generalitat, per al seu finançament europeu per mitjà d'altres tipus de fons, convocatòries i/o instruments financers que periòdicament posa en marxa l'autoritat comunitària.  
  
Per este motiu, i amb l'objecte de recolzar la participació en programes europeus, que tants beneficis comporta per al conjunt de la Comunitat Valenciana, es considera convenient la concessió de guardons als millors projectes europeus de la Comunitat Valenciana 2013, en els àmbits d'innovació, medi ambient i formació i ocupació.  
  
En virtut d'allò que s'ha exposat, fent ús de les facultats que em conferix l'article 28 de la Llei 5/1983, de 30 de desembre, del Consell, resolc:  
  
Únic  
Convocar concurs per a concedir els guardons als millors projectes europeus de la Comunitat Valenciana 2013, i aprovar les bases per les quals es regula esta convocatòria, que s'inclouen com annex I d'esta orde. Esta acció s'emmarca en el Pla de Comunicació dels Programes Operatius FEDER i FSE de la Comunitat Valenciana 2007-2013.  
  
Atés que és un acte administratiu, serà procedent recurs de reposició (art. 116 i 117 de la Llei 30/1992) o bé directament recurs contenciós administratiu (arts. 10 i 46 Llei de la Jurisdicció Contenciosa Administrativa).  
  
València, 1 d'octubre de 2013.- El conseller d'Hisenda i Administració Pública: Juan Carlos Moragues Ferrer.  
  
  
  
  
ANNEX I  
Bases de la convocatòria del concurs per a concedir els guardons als millors projectes europeus de la Comunitat Valenciana 2013  
  
  
Base 1. Objecte   
Constituïx l'objecte d'estes bases la regulació del concurs per a concedir els guardons dels millors projectes europeus de la Comunitat Valenciana 2013, a fi d'incentivar la participació de les organitzacions, institucions i associacions valencianes, en el futur, i per a premiar l'esforç d'estes, en el present, en l'àmbit dels projectes europeus.  
  
  
Base 2. Modalitats i guardons  
En esta convocatòria s'establixen les modalitats següents i s'entregarà un diploma a cada un dels projectes guardonats:  
- Millor projecte mediambiental 2013: relacionat amb el canvi climàtic i/o les energies renovables.  
- Millor projecte per a la formació i l'ocupació 2013: projecte europeu que incentiva la formació de qualsevol organisme o ens de la Comunitat Valenciana així com el seu desenrotllament educatiu destinat a afavorir l'ocupació.  
- Millor projecte d'innovació 2013: projecte europeu que millora els àmbits d'investigació, desenrotllament i innovació, la societat de la informació i les noves tecnologies en qualsevol camp econòmic i social de la Comunitat Valenciana.  
  
Base 3. Possibles sol·licitants  
Podran presentar-se a esta convocatòria les organitzacions, associacions, fundacions, entitats públiques i privades de la Comunitat Valenciana, participants en projectes europeus executats a la Comunitat Valenciana o l'execució dels quals estiga relacionada estretament amb esta.   
  
Al l'efecte d'esta convocatòria, s'entén com a participant en un projecte europeu la persona jurídica (organització, associació, entitat, organisme o fundació) que haja sigut beneficiària directa de la subvenció europea destinada al projecte corresponent, en qualitat de soci o líder d'este, o que haja rebut l'ajuda a través d'actuacions en el marc dels programes operatius regionals del Fons Europeu de Desenrotllament Regional o del Fons Social Europeu.  
S'admetran únicament els projectes europeus finalitzats o executats en més d'un 80 per cent en data la publicació d'estes bases.  
  
  
Base 4. Criteris de valoració  
Les sol·licituds es baremaran d'acord amb els criteris i ponderació següents:  
  
Criteris Ponderació  
1. Aportació de millores demostrables per a la Comunitat Valenciana en l'àmbit del premi (medi ambient, formació i ocupació o innovació). Fins a 30 punts  
2. Ús i implementació de les tecnologies de la informació i comunicació (TIC) en els projectes. Fins a 10 punts  
3. Innovacions aportades pel projecte en el seu àmbit (criteri exclòs per a la modalitat d'innovació). Fins a 20 punts  
4. Transferibilitat dels resultats del projecte.  
 Fins a 20 punts  
5. Creació de xarxes o consorcis amb motiu del projecte. Fins a 20 punts  
  
  
  
Per tant, els projectes en la modalitat de la innovació podran aconseguir una puntuació màxima de 80 punts i els projectes de les dos modalitats restants podran aconseguir una puntuació màxima de 100 punts.  
  
  
  
Base 5. Presentació de la sol·licitud i altres documents  
1. El formulari de sol·licitud, que figura com a annex II a esta resolució, estarà, així mateix, disponible en la pàgina web de la Direcció General de Projectes i Fons Europeus, en la direcció següent:   
.  
El formulari de sol·licitud firmat pel titular, o representant legal, anirà acompanyat dels documents següents:  
a) Memòria descriptiva del projecte redactada en qualsevol de les dos llengües oficials de la Comunitat Valenciana, amb un màxim de deu folis, on es reflectisquen les dades següents: organització líder del projecte, associacions o organitzacions participants, justificació, objectius, activitats realitzades, resultats obtinguts. S'adjuntarà esta memòria també en suport informàtic (format word), així com material gràfic representatiu sobre el projecte en la mesura que es puga. El format que s'utilitze haurà de facilitar la possible difusió o publicació.  
b) Documentació acreditativa de les activitats realitzades que permeta valorar la candidatura, i en especial, el grau d'execució del projecte.  
c) Documentació que acredite la personalitat jurídica del sol·licitant: estatuts vigents registrats i poders de representació  
2. Sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els sol·licitants que desitgen participar en esta convocatòria de guardons hauran de presentar la seua sol·licitud, i la documentació a què es referix l'apartat anterior, preferentment en el Registre General de la Conselleria d'Hisenda i Administració Pública, ubicat en el carrer del Palau, número 14, 46998 de València.  
  
  
Base 6. Termini de presentació  
El termini de presentació de sol·licituds serà de tres mesos a partir de l'endemà a la publicació d'esta convocatòria en el Diari Oficial de la Comunitat Valenciana.  
  
Base 7. Resolució del concurs  
1. Per a la resolució del concurs es constituirà un jurat integrat per les persones següents:  
- Presidència: la persona titular de la Secretaria Autonòmica d'Hisenda i Pressupostos, o persona que la substituïsca.  
- Vocal: la persona titular de la Direcció General de Projectes i Fons Europeus, o persona que la substituïsca.  
- Vocal: la persona titular de la Direcció General de Relacions amb la UE o persona que la substituïsca.  
- Secretaria: un tècnic de la Direcció General de Projectes i Fons que actuarà amb veu però sense vot.  
2. El jurat examinarà els treballs preseleccionats i formularà la seua proposta. Podrà sol·licitar documentació addicional per a una millor valoració dels projectes. Així mateix, el jurat podrà declarar deserts els guardons.  
3. El funcionament del jurat haurà d'adaptar-se al que establixen estes bases així com a les regles contingudes en el capítol II del títol III de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
4. La competència per a resoldre esta convocatòria correspon al conseller d'Hisenda i Administració Pública, a proposta del jurat.  
  
5. El termini per a resoldre i notificar serà de sis mesos des de la data de la publicació en el Diari Oficial de la Comunitat Valenciana d'esta resolució. Transcorregut el termini esmentat, sense que s'haja produït resolució expressa, els participants podran entendre que el seu projecte no ha sigut guardonat.  
6. La resolució per la qual es concedisquen els guardons serà comunicada als interessats i publicada en el Diari Oficial de la Comunitat Valenciana.  
  
Base 8. Publicitat de les actuacions  
Els guardonats hauran de donar l'adequada publicitat al caràcter públic del reconeixement rebut, comprometent-se a fer publicitat de la seua condició de guardonats en capçaleres, anuncis i memòries, així com en qualsevol altra publicació o difusió de l'activitat objecte del reconeixement, especificant l'any en què van ser guardonats.   
  
Base 9. Acceptació de les bases  
La participació en el concurs suposa la total acceptació d'estes bases.